
I. INTRODUCERE
De la sfârşitul Războiului Rece, comunitatea internaţională de informaţii s-a confruntat cu apariţia unor noi ameninţări la adresa securităţii naţionale, inclusiv din partea unor puternici actori non-statali, cum sunt grupurile teroriste transnaţionale
. În acelaşi timp, tendinţele globale, reprezentate de explozia demografică, decalajul economic, urbanizarea, evoluţiile din domeniul biotehnologiei şi tendinţele ecologice, cum ar fi deficitul tot mai mare de apă potabilă în mai multe zone deja volatile, sunt factori noi de instabilitate internaţională. Aceste tendinţe fac dificilă dezvoltarea unui set clar de priorităţi pentru colectarea şi analiza informaţiilor.

În acest mediu de securitate emergent, metodele tradiţionale ale comunităţii de informaţii sunt din ce în ce mai necorespunzătoare şi în conflict cu acele metode care asigură o protecţie semnificativă. În trecut, observarea de la distanţă, interceptarea electromagnetică şi pătrunderea ilegală erau suficiente pentru a stabili metoda de luptă pentru formele tradiţionale de acţiune şi pentru a asigura un standard rezonabil, astfel încât orice încercare de a efectua un atac surpriză masiv să fie detectat. Dar nu există nicio perspectivă certă pentru a ne asigura că problemele generate de conflictele civile şi terorism, de dezastrele ecologice la nivel mondial sau de aplicaţiile biotehnologiei, pot fi abordate în mod adecvat prin aceleaşi metode.

Pentru a fi eficientă în viitor, comunitatea de informaţii trebuie să fie capabilă să genereze sau să acceseze în alt mod reţelele de colaborare pentru perioade de timp variate, pentru a oferi informaţii cu privire la aspectele care necesită o analiză interdisci​plinară.

Sursele de legitimitate ale unui stat sunt capacitatea de a garanta integritatea teritorială şi suveranitatea, respectiv de a proteja şi menţine drepturile cetăţenilor săi şi de a le asigura mediul prielnic satisfacerii tuturor nevoilor, ipostaze caracteristice securităţii naţionale.

Fenomen de mare importanţă, securitatea are o dimensiune multiplă, fizică (toate aspectele de existenţă şi manifestare a elementelor de securitate); juridică (legi speciale, standarde, coduri deontologice, angajamente de securitate); ştiinţifică (baze teoretice, cercetări ştiinţifice, tehnologii şi metodologii de evaluare a nivelului de risc); economică (raporturile dintre costurile securităţii şi consecinţele producerii unui eveniment nedorit); organizatorică (autorităţi, instituţii, organisme şi agenţii din domeniu) şi informaţională (fluxul informaţional şi sistemele care trebuie protejate şi cele de realizare a protecţiei).


După evenimentele care au avut loc la 11 septembrie 2001, paradigma de securitate s-a modificat, factorul prioritar al politicilor de securitate migrând din zona combaterii către zona prevenirii evenimentelor generatoare de insecuritate. În consecinţă, pentru a creşte capacitatea de prevenţie în domeniul securităţii s-a accentuat importanţa serviciilor de informaţii principalele furnizoare de informaţii pentru securitate, produse necesare fundamentării măsurilor de prevenire a incidentelor de securitate.

În România, sistemul naţional de securitate este reprezentat de forţele armate, serviciile de informaţii şi de securitate şi forţele de ordine publică. În acest ansamblu de instituţii din domeniile apărării, securităţii şi ordinii publice, se disting ca principale producătoare de informaţii pentru securitate Serviciul Român de Informaţii, Serviciul de Informaţii Externe şi structurile de specialitate din Ministerul Apărării Naţionale şi Ministerul Afacerilor Interne.

Domeniul informaţiilor de securitate (intelligence, cum este denumit în terminologia anglo-saxonă şi cum a fost preluat în toate societăţile democratice) şi relaţionarea acestuia cu lumea politică a constituit unul dintre subiectele fierbinţi ale agendei publice de după anul 1989. Dezbaterile pe această temă au avut preponderent o abordare acuzatoare cu privire la modul în care decidenţii statali au valorificat fondul de date pus la dispoziţie de serviciile secrete şi cel în care acestea din urmă au acţionat în baza orientărilor venite din partea beneficiarilor legali.


Pionierul studierii intelligence-ului, Sherman Kent definea
 acest concept drept cunoaştere necesară decidenţilor de vârf, civili sau militari, în procesul de asigurare a bunăstării naţionale.


Intelligence-ul în toate statele democratice reprezintă produsul elaborat de organismele de securitate (servicii, agenţii, departamente etc.), destinat beneficiarilor legali - decidenţii statali, pe baza căruia aceştia îşi fundamentează deciziile politice în toate domeniile vieţii statale.
II. Conceptul de intelligence 
În accepţiunea experţilor, conceptul de intelligence defineşte în sens general, ansamblul de activităţi ce ţin de domeniul informaţiilor, contrainformaţiilor şi protecţiei intereselor fundamentale ale statului ori a sistemelor de valori naţionale. 
În noul mediu de securitate, orientat cu precădere spre dimensiunile economico-financiare, ameninţat de adversari non-statali şi agresiuni asimetrice, intelligence-ul este forţat să ofere nu doar produse ale procesării informaţiilor, ci şi soluţii de acţiune care să răspundă unor probleme de securitate ale societăţii. 
În prezent, conceptul de intelligence vizează cel puţin trei perspective
: procesul, organizaţia şi produsul final.

• intelligence-ul din perspectiva procesului reprezintă ansamblul operaţiilor de culegere, filtrare, analiză a datelor şi informaţiilor şi de diseminare a produselor cu valoare reală pentru a satisface necesităţile celor care au funcţii decizionale în domeniul securităţii naţionale.

Ca proces, intelligence-ul presupune o serie de etape care se desfăşoară într-o succesiune logică:

- stabilirea necesităţii de informaţii;

- planificarea în funcţie de priorităţi a culegerii de informaţii;

- obţinerea şi colectarea informaţiilor primare;

- analiza informaţiilor colectate prin metode şi procedee specifice;

- comunicarea rezultatelor conform procedurilor proprii, către factorii de decizie.

• intelligence-ul, ca organizaţie, reprezintă instituţia publică sau privată legal constituită, care utilizează metode, mijloace, proceduri şi tehnici specifice activităţii de informaţii, în scopul căutării, culegerii, verificării, prelucrării, documentării, stocării şi comunicării informaţiilor de interes, în forme şi modalităţi instituite potrivit legii şi normelor interne.

• intelligence-ul ca produs, conform Doctrinei naţionale a informaţiilor pentru securitate, este considerat un rezultat al activităţii de procesare/producere a informaţiilor pentru securitate, obţinut de către structuri analitice specializate, materializat şi individualizat în documente şi forme de evidenţă specifice şi destinat factorilor decizionali stabiliţi de lege. Acest produs se poate prezenta sub formă de: buletine de informare; sinteze informative; note; alte tipuri de documente.


Majoritatea statelor şi-au reconsiderat politicile, strategiile şi legislaţiile în materia informaţiilor pentru securitate, fiind urmărite scopuri şi obiective exprese privind, pe de o parte, definirea elementelor de necesitate naţională care constituie condiţia de securitate a ţării, iar pe de altă parte, stabilirea consensului general în ceea ce priveşte scopurile de atins şi mijloacele de folosit pentru dobândirea securităţii naţionale.


Conform Doctrinei naţionale a informaţiilor pentru securitate (2004), informaţia pentru securitatea naţională este un produs analitic, rezultat al activităţii specializate de căutare, identificare, obţinere a datelor referitoare la disfuncţii, vulnerabilităţi,  factori de risc, ameninţări, stări de pericol la adresa principiilor şi normelor politico-sociale statornicite prin Constituţia României. De asemenea, conform aceluiaşi document, informaţiile pentru securitate sunt:


- de necesitate naţională - care se referă la apărarea valorilor şi realizarea obiectivelor naţionale fundamentale, precum şi la protejarea funcţiilor naţiunii;


- de interes naţional - care privesc căile de realizare, susţinere şi promovare a intereselor naţionale fundamentale.

România ca stat membru NATO şi UE, trebuie să abordeze tratarea tuturor riscurilor şi ameninţărilor la adresa securităţii dintr-o perspectivă regională sau globală, după caz. Potrivit Doctrinei Naţionale a Informaţiilor pentru Securitate, activitatea de informaţii, într-un stat de drept, se desfăşoară pe baza următoarelor principii:


▪ principiul legalităţii, activitatea de informaţii fiind subordonată exclusiv faţă de normele şi regulile statului de drept, realizându-se numai cu privire la fapte, situaţii sau împrejurări ce constituie ameninţări la adresa securităţii naţionale, de către structuri specializate legal abilitate;


▪ caracterul planificat şi sistematic al activităţii de informaţii, principiu care obligă la desfăşurarea de activităţii de informaţii pentru securitate pe baza documentelor de planificare informativă şi de gestionare integrată a resurselor informaţionale, în conformitate cu competenţele materiale şi atribuţiile care îi revin fiecărui serviciu;


▪ ofensivitatea şi mobilitatea activităţii de informaţii presupune adoptarea de măsuri active şi complexe pentru cunoaşterea spaţiilor, zonelor, mediilor sau a altor elemente de interes pentru securitatea naţională, prin folosirea eficientă a resurselor specifice, astfel încât să se asigure receptarea fidelă a informaţiilor;


▪ anticiparea şi previzionarea obligă structurile de informaţii pentru securitate la evaluarea completă şi corectă a situaţiei operative, a tendinţelor acesteia şi a evoluţiei prognozate a ameninţărilor şi consecinţelor lor, precum şi la stabilirea cantitativă şi calitativă a resurselor informaţionale;


▪ obiectivitatea evaluărilor se referă la redarea obiectivă a realităţii, raportată la criteriile de stabilire a adevărului;


▪ informarea exactă, corectă şi oportună a factorilor de decizie impune furnizarea unor informaţii în timp optim factorilor decizionali legal abilitaţi să întreprindă măsuri eficiente de prevenire, contracarare sau înlăturare a stărilor de pericol;

▪ independenţa, neutralitatea şi echidistanţa politică obligă structurile specializate de informaţii să se situeze permanent în afara unor ingerinţe politice, ideologice sau de altă natură;


▪ protecţia surselor, metodelor şi mijloacelor obligă structurile specializate cu competenţe în gestionarea informaţiilor de interes pentru securitate, să nu deconspire identitatea surselor secrete;


▪ principiul cooperării, conlucrării şi colaborării presupune că serviciile de informaţii iniţiază şi dezvoltă proiecte de colaborare cu autorităţi sau instituţii publice pe baza şi în executarea dispoziţiilor legii;


▪ cooperarea internaţională cu serviciile de informaţii ale statelor membre ale Organizaţiei Tratatului Atlanticului de Nord, Uniunii Europene, precum şi cu alte servicii de informaţii.

III. COMUNITATEA DE INFORMAŢII

Activităţile din domeniile politic, diplomatic, economic, social şi militar se fundamentează pe informaţii. Informaţiile necesare planificării diverselor activităţi sunt inaccesibile şi la acestea ne referim când studiem informaţia de securitate naţională şi sectorul de intelligence chemat să servească
.
Fiecare naţiune îşi organizează şi conduce activităţile de informaţii într-un mod 

specific, chiar dacă de-a lungul timpului s-a produs o uniformizare a ciclului informativ, atingându-se o formulă optimă, precum şi o generalizare a principiilor, normelor şi metodelor aplicate. Cu toate acestea, se constată o diversitate în nuanţarea practicilor de intelligence şi existenţa unor curente în activitatea de informaţii. De regulă, acestea sunt grupate pe linii de afinitate lingvistică, comunităţi de experienţă socială şi istorică şi, foarte frecvent, familii de identitate a valorilor politice împărtăşite. Deşi existenţa serviciilor de informaţii organizate datează în unele state de sute de ani, preocupările pentru crearea comunităţilor de informaţii au apărut relativ recent, în a doua jumătate a secolului XX. 

În ultimele decenii, sintagma „comunitate de informaţii” a devenit obiectul unei conceptualizări aprofundate, graţie preluării de către cercetarea ştiinţifică a sarcinii de înţelegere şi fundamentare a aspectelor esenţiale ale conţinutului practic furnizat de numeroasele experimente derulate de state în demersul lor de eficientizare şi optimizare a activităţii de intelligence. Terenul practic de manifestare a conceptului a depăşit deja cadrul democraţiilor occidentale consolidate, extinzându-se vertiginos către noile democraţii, unde se constată o efervescenţă în creştere pentru găsirea celor mai adecvate forme de organizare a efortului naţional specific. 

Literatura referitoare la serviciile de informaţii foloseşte sintagma „comunitate de informaţii” în sens exhaustiv, de regulă pentru a desemna totalitatea entităţilor structurale dintr-un stat care au ca obiect de activitate colectarea, prelucrarea şi diseminarea de informaţii în serviciul administraţiei statului respectiv. 
Spiritul instituirii Comunităţii Naţionale de Informaţii restrânge sensul sintagmei la ansamblul funcţional sinergic în care acţionează entităţile menţionate. Astfel, vom constata că doar într-un număr limitat de state putem vorbi de „comunitate de informaţii”, în sensul statuat de Hotărârea CSAT din 18 noiembrie 2005
.
Comunităţile de informaţii reprezintă sisteme organizate, mai mult sau mai puţin, prin intervenţia externă. Istoria dovedeşte că a fost necesară acţiunea unor factori independenţi de sistemul însuşi pentru a genera coagularea capacităţilor distribuite reprezentate de entităţile de informaţii existente la un moment dat într-un stat. Dată fiind complexitatea comunităţilor de informaţii, în cele mai multe cazuri, şi în special în acelea care funcţionează la parametri de eficienţă considerabilă, şi particularitatea derivată din caracterul nenatural al constituirii ca sisteme, managementul lor presupune o profundă înţelegere a pârghiilor disponibile şi mijloacelor prin care li se poate asigura performanţă autentică, caracterizată de plusvaloare. 

Abordarea sistemică a comunităţilor de informaţii a avut ca obiectiv practic înţelegerea caracteristicilor intrinseci şi identificarea mijloacelor de exercitare eficientă a controlului, în cel mai profund sens managerial, asupra acestor structuri complexe şi evolutive. Controlul reprezintă întocmai esenţa managementului structurilor chemate să servească interesul public în domeniul securităţii naţionale. 
Principala problemă cu care se confruntă comunităţile de informaţii contemporane, fie ele cu tradiţii îndelungate, fie mai nou constituite, este lipsa de unitate în înţelegerea şi aplicarea unui set de concepte şi principii, mai exact doctrina 

aplicabilă ansamblului
. Părţi ale acestei doctrine pot fi, după cum urmează: funcţiile de bază ale intelligence-ului, managementul resurselor pe baza unor criterii uniforme (inclusiv formarea preliminară a noilor angajaţi) şi perfecţionarea unitară a managementului de nivel mediu şi înalt pentru a asigura actualizarea continuă a conceptelor şi principiilor aplicabile, precum şi practica uniformă în cadrul comunităţii a acestora.  

O condiţie de succes pentru comunităţile de informaţii derivată din nevoia de învăţare pe baza experienţei organizaţionale, doar aşa fiind posibilă permanenta transformare prin resurse proprii. Pentru descrierea unei comunităţi capabile de autotransformare/autoreinventare este absolut necesar recursul la dezvoltările teoretice ale anilor '90. În principiu, nu dimensiunea sau numărul elementelor determină complexitatea, ci natura structurii interne şi mecanismele de agregare a componentelor. Observaţia se aplică în totalitate comunităţilor de informaţii, ele nedistingându-se prin multitudinea componentelor cât, mai ales, prin mecanismele complicate şi, totodată, delicate prin care performează în îndeplinirea misiunilor.

În România, principalele organisme operaţionale în domeniul intelligence sunt Serviciul Român de Informaţii (SRI) - în planul securităţii interne; respectiv Serviciul de Informaţii Externe (SIE) - în plan extern.

Potrivit  Art. 1 din Legea 14/ 1992, Serviciul Român de Informaţii este organul de stat specializat în domeniul informaţiilor privitoare la siguranţa naţională a României, parte componentă a sistemului naţional de apărare, activitatea sa fiind organizată şi coordonată de Consiliul Suprem de Apărare a Ţării. Activitatea Serviciului Român de Informaţii este controlată de Parlament. Anual, sau când Parlamentul hotărăşte, directorul Serviciul Român de Informaţii prezintă acestuia rapoarte referitoare la îndeplinirea atribuţiilor ce revin Serviciului Român de Informaţii, potrivit legii. În vederea exercitării controlului concret şi permanent, se constituie o comisie comună a celor două Camere.


Existenţa Serviciului de Informaţii Externe este reglementată de Legea nr. 1/1998, care prevede la art. 1: Serviciul de Informaţii Externe este organul de stat specializat în domeniul informaţiilor externe privind siguranţa naţională şi apărarea României şi a intereselor sale. Art. 3 alin. (1) din acelaşi act normativ stipulează că activitatea SIE este controlată de comisia specială comună
  formată la nivelul Parlamentului.

Alături de SRI şi SIE din comunitatea de informaţii mai fac parte structuri  specializate de informaţii cu atribuţii strict delimitate de sfera de activitate a ministerului din care fac parte şi care nu sunt supuse în mod direct supravegherii parlamentare (prin comisii special constituite): Direcţia Generală de Informaţii a Apărării
 în cadrul Ministerului Apărării Naţionale, respectiv Departamentul de Informaţii şi Protecţie Internă
 în cadrul  Ministerului Afacerilor Interne.


Se constată că un rol important în ecuaţia securitară
 din România îl deţine Consiliul Suprem de Apărare a Ţării (CSAT), fiind organismul care organizează şi coordonează activitatea principalelor instituţii de intelligence, constituindu-se aşadar într-o instituţie care contribuie în mare măsură la orientarea politicii de securitate. 

Parlamentul, prin cele două comisii speciale pentru controlul activităţii SRI/SIE, reprezintă nu numai organismul de control ci şi depozitarul puterii în raportul producător/beneficiar al informaţiilor de securitate. 

Rolul serviciilor de informaţii este să ofere suport factorului de decizie. Mai precis, comunitatea de informaţii este o comunitate de servicii al cărei scop unic este sprijinirea organelor legislative în chestiuni de securitate naţională. (...) în timp ce informaţia brută reprezintă orice lucru ce poate fi cunoscut, produsele informaţionale reprezintă submulţimi rafinate care răspund unor cerinţe şi nevoi specifice exprimate de la nivel legislativ.


Potrivit legii de funcţionare, Serviciul Român de Informaţii organizează şi execută activităţi pentru culegerea, verificarea şi valorificarea informaţiilor necesare cunoaşterii, prevenirii şi contracarării oricăror acţiuni care constituie, potrivit legii, ameninţări la adresa siguranţei naţionale a României
. 

Produsul final al întregului ansamblu de activităţi desfăşurate de SRI îl reprezintă informaţia de securitate - intelligence, rezultat al unui amplu proces analitic.

Serviciul de Informaţii Externe are în sarcină acelaşi tip de activităţi ca şi omologul intern operând însă doar în spaţiul extern statului român şi furnizând produse intelligence necesare în principal fundamentării chestiunilor de politică externă.
Comunitatea Naţională de Informaţii (CNI) dispune de instrumentele necesare pentru atingerea unui înalt grad de funcţionalitate, de natură să faciliteze îndeplinirea dezideratelor precizate în Hotărârea CSAT, iar Comitetul Coordonator al CNI are atribuţii care-i permit imprimarea unor dinamici consolidate evoluţiilor din cadrul comunităţii de informaţii a României. De asemenea, are în compunere structuri specializate pentru asigurarea coordonării dimensiunilor esenţiale ale activităţii de informaţii: acţiunea operativă, prin Consiliul Operativ şi informarea beneficiarilor, prin Oficiul pentru Informaţii Integrate. În condiţii de funcţionalitate deplină, din perspectiva modului de organizare a comunităţii de informaţii, CNI reprezintă un model  de tip mediu, situat între practicile europene şi cele anglo-saxone. 
În ceea ce priveşte dimensiunea analitică a CNI, câştigurile înregistrate constituie premise bune pentru dezvoltarea unei veritabile comunităţi analitice în interiorul CNI, cu toate efectele benefice ale acţiunii concertate a întregului sistem de informaţii din România. 

Proiectul de constituire în cadrul Comunităţii Naţionale de Informaţii a unei entităţi consolidate de analiză integrată a permis reorientarea către necesităţi specifice interne a capacităţilor de profil deja existente în cadrul autorităţilor informative componente. De-a lungul operaţionalizării proiectului s-a discutat intens pe marginea oportunităţii de integrare a informaţiilor la nivelul CNI. Cele mai bune practici externe şi rezultatele concrete ale formulei CNI au demonstrat că o soluţie hibridă între analiza strategică integrată şi cea distribuită în servicii nu corespunde necesităţilor de informare ale beneficiarilor şi stadiului dezvoltării culturii analitice specifice în România, concluzia fiind că integrarea are meritul generării plusvalorii faţă de suma cunoaşterii individuale existente la nivelul structurilor componente ale CNI.  
Capacităţile analitice existente în structurile componente sunt necesare în continuare pentru întărirea dimensiunii de analiză operaţională, planificare-orientare a culegerii de informaţii şi suport pentru operaţiuni. Opţiunea pentru analiza integrată este justificată şi de nivelul relativ incipient al dezvoltării dimensiunii analitice în cadrul sectorului de intelligence din România.  

Introducerea documentului de planificare a demersului informativ naţional prin Planul Naţional de Priorităţi Informative a oferit CNI un instrument util pentru concentrarea capacităţilor şi resurselor pe direcţii de acţiune conforme cu spiritul cheltuirii judicioase a fondurilor publice. Pe de altă parte, a declanşat un întreg proces de fundamentare conceptuală şi metodologică a documentului, care s-a constituit în cadru practic de confruntare şi verificare a stadiilor atinse în derularea proceselor de reformă din interiorul structurilor componente ale CNI. Dimensiunea operaţională a acestui proces, elaborarea proiectului de document, a necesitat un arsenal de tehnici analitice şi rafinamente metodologice, pentru care recursul la experienţe parteneriale şi la progrese ale cercetării teoretice în domeniu a testat instrumente deja practicate şi a adus multe noutăţi în domeniul intelligence.  
Dimensiunea managerială având ca obiectiv creşterea continuă a performanţei  actului de informare a beneficiarilor, a condus la revizuirea accepţiunii despre expertul analist, interacţiunea acestuia cu mediul intern, reprezentat de CNI şi cel extern, reprezentat de cercetarea ştiinţifică. S-a ajuns astfel la un profil total reconsiderat al profesionistului din analiza de intelligence, o mai mare deschidere către consultarea sistematică şi expunerea propriilor viziuni la confruntarea cu viziunile alternative furnizate de analişti şi cercetători dedicaţi. Constituirea unui cadru formal de încurajare a schimburilor între analiştii din structurile componente ale Comunităţii Naţionale de Informaţii reprezintă primii paşi în direcţia culturii de sharing, forma calitativ superioară paradigmei „nevoii de a şti” care a dominat cultura de intelligence de la apariţia ei.  

Odată cu reconsiderarea expertului, a fost necesară şi regândirea noţiunii de echipă, pentru a genera, din nou, plusvaloare actului de punere în comun a experţilor individuali şi a informaţiilor. Echipele de succes sunt esenţiale pentru produse de excepţie, aşa încât au fost revizuite practicile de trasare a sarcinilor, reconfigurate mentalităţile de raportare individuală la succesul echipei, au fost deschise canale de intracomunicare la care au fost adăugate mijloace de consultare informală a mediului extern echipei şi au fost introduse criterii precise de evaluare a succesului. Nu în ultimul rând, toate aceste elemente asociate echipei au făcut necesare restructurări ale arhitecturii organizaţionale şi identificarea mijloacelor informale de operare a ierarhizării, bazate exclusiv pe competenţă. 

Introducerea şi valorificarea pe scară largă a tehnologiei informatice şi de comunicaţii în susţinerea activităţii CNI nu reprezintă o noutate. Cu toate acestea, în practica comunitară a apărut necesitatea cooperării trans-agenţii, care reprezintă atât o oportunitate, cât şi o imensă provocare tehnologică şi procedurală. Posibilitatea de a utiliza platforme de lucru colaborativ, medii wiki şi tehnologii de tip blog într-o reţea web securizată a stârnit interes, dar a relevat şi numeroase dificultăţi nu doar de ordin tehnologic, ci şi de ordin cultural. Acestea din urmă condiţionează nu numai disponibilitatea de a participa şi împărtăşi, ci şi fezabilitatea adaptărilor legislative din domeniul protecţiei informaţiilor clasificate. 

Legătura cu instituţiile publice centrale, care desfăşoară activităţi cu relevanţă pentru securitatea naţională, a devenit emblematică pentru succesul demersului de informare strategică a beneficiarilor. Crearea CNI a adus beneficiarii mai aproape de sectorul de intelligence, dar a generat şi noi exigenţe de calitate în practica informării. Pe lângă standarde superioare, în toate elementele constitutive, au fost introduse concepte noi, care se doresc să revoluţioneze relaţia tradiţională cu beneficiarii informaţiilor de securitate naţională. Se urmăreşte ca instituţia feedback-ului să cunoască o îmbogăţire semnificativă ca urmare a schimbării rolului beneficiarului din „client”, cum era denumit într-o abordare de tip mercantil, în participant activ la procesul  de informare. Astfel, acesta va avea o contribuţie crescută la configurarea portofoliului  de misiuni ale CNI în domeniul informării şi va juca un rol considerabil proactiv în actul de exercitare a informării. Cu alte cuvinte, dintr-un receptor pasiv al informaţiei, beneficiarul va deveni un interlocutor, care va avea posibilitatea să-şi formuleze instantaneu opţiunile şi aprecierile.  

De altfel, experienţa de operaţionalizare a CNI a prilejuit reconsiderarea ciclului informativ clasic, în aspecte ce ţin de verigile componente. Ceea ce în mod  tradiţional era desemnat ca diseminare a produsului informativ de securitate naţională, devine, în practica CNI, o comunicare a informaţiei.

Parcurgerea etapelor de consolidare a CNI a relevat şi necesitatea asigurării la nivelul CNI a resursei umane calificate în domeniu, prin integrarea proceselor de formare şi perfecţionare a resursei umane. O primă etapă de implementare vizează domeniul analizei de intelligence, în care specificităţile structurilor individuale se manifestă mai puţin pregnant, dar imperiozitatea adaptării şi perfecţionării este la cote maxime.  

Analiza de intelligence tinde să se extindă şi să se specializeze în raport cu profesiuni similare din societate, fapt ce impune profesionalizarea prin sistematizarea 

cunoştinţelor privind fundamentele teoretice, metodologice şi tehnice în ansamblul CNI. Pe de altă parte, pe fondul dezvoltării societăţii informaţionale, importanţa activităţii cunoaşte o dinamică pozitivă  extrem  de  rapidă, iar cererea de analişti formaţi este în creştere. Formarea analiştilor într-un cadru comunitar va genera o cultură uniformă nu doar în domeniul profesiunii analizei de intelligence, ci şi în cel al securităţii naţionale, condiţionare importantă pentru performanţa demersului de integrare a activităţii de analiză
.  
IV. Serviciile de informaţii pentru apărare
Care sunt tendinţele care vor defini mediul de securitate global în următorii ani? Este o întrebare justificată pentru cei care concep strategii  şi reformează componentele sistemelor de securitate
. Uneori, aceste aspecte sunt gândite pe perioade scurte de 4-5 ani, suprapuse, mai mult sau mai puţin, cu ciclurile electorale. Alteori, sistemele de referinţă sunt modificate atunci când suntem influenţaţi de incidente de securitate majore, cum a fost cazul atentatelor teroriste din septembrie 2001. 

Securitatea naţională se materializează multidimensional, pe baza unei strategii care incumbă linii de acţiune puse în practică de instrumentele de putere din portofoliul statului. Liniile de acţiune care stau la baza strategiei de securitate variază în funcţie de particularităţile fiecărei entităţi statale, aici putând fi menţionate interesele naţionale vitale, spaţiul geopolitic de incidenţă, sistemul de alianţe etc. Pe scurt, liniile de acţiune reprezintă căi de operaţionalizare a obiectivelor urmărite în cadrul strategiilor de securitate.
 Instrumentele de putere reprezintă mijloacele de punere în aplicare a liniilor de acţiune ale strategiei de securitate. Printre cele mai importante şi solicitate instrumente din portofoliul statului sunt cele diplomatice, militare, economice, financiare, de informaţii şi de impunere a legii. 

Într-o strategie de securitate articulată corect, instrumentele de putere sunt angajate în funcţie de caracterul şi dimensiunea ameninţărilor, respectând principiile relevanţei şi proporţionalităţii. De-a lungul istoriei recente, atunci când această regulă nu s-a respectat, s-a recurs la intervenţia internaţională, cu consecinţe grave asupra integrităţii teritoriale a statelor în cauză. În acest sens, trebuie amintite cazurile fostei Iugoslavii, unde ripostele militare sârbe din Bosnia-Herţegovina şi Kosovo s-au soldat cu pierderi teritoriale, şi cel al Georgiei, unde intervenţia militară a discreditat întreaga strategie de securitate georgiană
.
Strategia de apărare este circumscrisă celei de securitate, diferenţele fiind date, în principal, de modul şi gradul de angajare a instrumentelor de putere ale statului. 

Factorul militar joacă un rol important în cadrul strategiei de apărare, dar şi în acest caz este angajat în corelaţie cu celelalte instrumente de putere ale statului  şi cu respectarea proporţiilor în raport cu ameninţările vizate. 

Serviciile de informaţii reprezintă o componentă esenţială a sistemului securităţii naţionale, activitatea acestora având ca scop principal avertizarea oportună a autorităţilor competente cu privire la riscurile şi ameninţările care creează sau pot genera pericole la adresa valorilor şi intereselor fundamentale ale statului, prevenirea acestora, precum şi protecţia adecvată împotriva unor astfel de pericole.  

În ceea ce priveşte serviciile de informaţii pentru apărare, acestea urmăresc, în mod prioritar, aspectele informative şi contra-informative conexe fenomenului militar, dar şi pe cele aferente celorlalte instrumente statale angajate prin intermediul strategiilor de securitate şi de apărare. Activitatea de informaţii pentru apărare reprezintă ansamblul de măsuri şi acţiuni desfăşurate de structurile specializate, în scopul informării oportune a factorilor de decizie militari  şi politico-militari  şi realizării superiorităţii informaţionale, prin obţinerea, prelucrarea şi furnizarea de produse finite de intelligence către autorităţile decizionale. Prin produsele informative destinate contracarării ameninţărilor militare şi non-militare, activitatea de informaţii pentru apărare contribuie decisiv la realizarea securităţii naţionale.

În concluzie, serviciile de informaţii pentru apărare reprezintă o componentă semnificativă a sistemului de securitate, cu un domeniu acţional bine conturat în cadrul strategiilor de securitate şi apărare. Datorită complexităţii şi interdependenţei fenomenelor economice, sociale, politice şi militare care modelează mediul de securitate, activitatea de informaţii pentru apărare se extinde dincolo de domeniul militar, oferind produse analitice interdisciplinare şi multidisciplinare. 

Pentru eficientizarea activităţii de informaţii pentru apărare este necesară o adaptare continuă a tuturor componentelor serviciului de informaţii la realităţile în permanentă schimbare ale mediului de securitate, dar şi ale lumii în general. Într-o societate bazată pe cunoaştere, în care cunoaşterea constituie resursa primară ce tinde să devină mai importantă decât capitalul şi munca, modul de utilizare a informaţiei capătă o importanţă sporită. Creativitatea şi iniţiativa devin monedă forte în toate sistemele performante, serviciile de informaţii fiind obligate şi datoare să se înscrie în această tendinţă.  

           Din acest motiv, serviciile de informaţii pentru apărare trebuie să fie permeabile faţă de metodele şi procedeele novatoare, caracterizate prin creativitate. Calitatea personalului uman devine un factor principal în contextul societăţii bazate pe cunoaştere, serviciile de informaţii pentru apărare având de purtat o luptă pentru lărgirea bazei de selecţie, precum şi pentru evitarea tendinţei de nivelare a valorilor, specifică sistemului militar. 

Caracterul compartimentat şi secret al serviciilor de informaţii creează dificultăţi procesului de adaptare naturală, firească la realităţile actuale. Rolul proactiv, preventiv şi predictiv al informaţiilor pentru apărare se poate îndeplini cu mai mare succes într-un sistem flexibil, capabil să depăşească cadrul unor paradigme comportamentale învechite şi să ţină ritmul schimbărilor specifice societăţii bazate pe cunoaştere. 

Inerţia sistemelor complexe, bazate pe o birocraţie bine înrădăcinată, se reflectă şi în activitatea agenţiilor de informaţii pentru apărare, care, deseori, luptă cu armele şi metodele Războiului Rece, nu cu cele ale secolului XXI. Dinamica accentuată din domeniile economic, social  şi politic impune acelaşi ritm şi instituţiilor cu responsabilităţi în cadrul sistemului de securitate naţională, unde serviciile de informaţii, prin menirea lor, reprezintă întotdeauna factorul cel mai deschis către nou. 

Serviciile de informaţii pentru apărare trebuie să fie proactive şi în interiorul relaţiei furnizor-beneficiar. Este adevărat că produsul de intelligence trebuie să satisfacă cerinţele factorului de decizie, dar este esenţial ca acesta să fie înţeles sub 

toate aspectele sale. Evoluţiile fenomenelor care  ţin de securitate trebuie să fie percepute în mod congruent atât de producătorul de intelligence, cât şi de consumator sau factorul de decizie. Serviciile de informaţii pentru apărare vor fi astfel în poziţia de a ţine ritmul cu dinamica mediului de securitate, dar vor avea şi un rol formativ asupra culturii de securitate a beneficiarilor, pentru a evita interpretarea greşită a produselor informative sau, mai grav, ignorarea avertizărilor strategice. 

Pentru a fi competitive într-o dispută întotdeauna asimetrică, serviciile de informaţii pentru apărare trebuie să exploateze cât mai bine potenţialul zonelor în care deţin avantajul, pentru a nu pierde oportunităţi informative sau chiar iniţiativa acţională. 

Flexibilitatea şi capacitatea de adaptare rapidă a serviciilor de informaţii pentru apărare la dinamica mediului internaţional de securitate vor asigura, pe viitor, resursele de perfecţionare a activităţii sale, mai cu seamă în ceea ce priveşte avertizarea timpurie, astfel încât să menţină performanţa de a fi nu un organism reactiv la acţiunile ostile din mediul de securitate, ci unul proactiv, superior adversarului din punct de vedere informaţional. 
V. BENEFICIARII DE INTELLIGENCE

Guvernele şi forţele armate au nevoie de intelligence dintr-o multitudine de motive. Cel mai simplu este următorul: cu cât au mai multe informaţii, cu atât sunt mai bine poziţionate pentru a se asigura că sunt în alertă cu privire la ameninţările reale şi potenţiale şi că politicile lor sunt implementate eficient. Guvernele şi forţele armate mai au nevoie să fie avertizate cu privire la evoluţiile curente şi potenţiale care pot avea un impact asupra politicilor lor, care pot determina modificarea unor politici sau implementarea uneia noi, conform principiului „lucrurile pe care nu le ştii te pot afecta”.


Beneficiarii, dincolo de rolul de consumatori ai produselor de intelligence îndeplinesc o funcţie importantă în iniţierea şi orientarea efortului de informare, de vreme ce serviciile de informaţii activează pentru a veni în întâmpinarea nevoilor acestora. 

În România, potrivit reglementărilor în vigoare, principalii beneficiari ai produselor de intelligence sunt:

· Preşedintele României - în temeiul prerogativelor conferite de art. 91 şi 92 din Constituţia României
 - atribuţii în domeniile de politică externă şi apărare;
· Preşedinţii celor două Camere ale Parlamentului;

· Comisiile permanente pentru apărare, ordine publică şi siguranţă naţională ale celor două Camere ale Parlamentului;
· Comisia comună permanentă a Camerei Deputaţilor şi Senatului pentru exercitarea controlului parlamentar asupra activităţii SRI;
· Comisia specială a Camerei Deputaţilor şi Senatului pentru exercitarea controlului parlamentar asupra activităţii Serviciului de Informaţii Externe;
· Primul ministru, miniştrii şi şefii de departamente din ministere când informaţiile au legătură cu domeniul lor de competenţă;

· Prefecţii, primarului general al Capitalei, conducătorii consiliilor judeţene, respectiv al municipiului Bucureşti, pentru problemele de competenţa lor;
· organele de urmărire penală, dacă informaţiile privesc săvârşirea unei infracţiuni.

VI. EVOLUŢIA BINOMULUI PRODUCĂTOR/ BENEFICIAR DE INTELLIGENCE 

Controlul civil asupra serviciilor de informaţii se impune în condiţiile existenţei unor factori precum: caracterul secret al operaţiunilor derulate de serviciile de informaţii; puterile speciale cu care sunt investite serviciile (interceptările comunicaţiilor) care pot prejudicia drepturilor fundamentale; procesul de redefinire a priorităţilor într-un  context internaţional hiperdinamic (înlocuirea războiului clasic cu cel asimetric); stabilirea unui set de priorităţi în activitatea de informaţii conforme cu realitatea, nealterat de amestecul factorului politic şi procesul de reorganizare a structurilor de informaţii aparţinând unor state care au avut într-un trecut apropiat regimuri politice totalitare.


Controlul civil (executiv sau legislativ) asupra activităţii serviciilor de informaţii ar trebui să se deruleze în termenii unui mecanism care să nu permită abuzuri din nicio parte: cei care compun mecanismul de control să fie de o integritate indiscutabilă, iar în privinţa activităţii informative să fie exclusă „fabricarea” sa (cooked intelligence) astfel încât să se favorizeze o ipostază politică oarecare. Într-o democraţie autentică relaţia dintre factorii de decizie politică, ce beneficiază de produsele de informare şi agenţiile care le furnizează nu poate fi cantonată sub semnul „o mână spală pe alta”. Credibilitatea structurilor informative este esenţială pentru eficienta lor funcţionare în limitele deplinei legalităţi, iar asumarea responsabilităţii propriului statut este un ingredient sine qua non.
 

Controlul parlamentar asupra serviciilor de informaţii a reprezentat dintotdeauna un subiect delicat(...) Argumentul cel mai des invocat împotriva controlului parlamentar ţine de clasificarea informaţiilor şi de protejarea surselor. Un scop rezonabil şi tangibil ar fi nu atât funcţionarea mai mult sau mai puţin sincopată  a unor comitete sau comisii care să investigheze eventualele abuzuri după ce ele    s-ar fi petrecut, ci, mai degrabă, conceperea unui cadru legislativ şi a unui sistem integrat de regulamente interne, care să elimine posibilitatea ca cetăţeanului să-i fie încălcate nejustificat drepturile şi libertăţile fundamentale.


Teoria clasică a birocraţiei (sociologul Max Weber) se bazează pe o distincţie esenţială: politicienii sunt cei care stabilesc scopurile guvernării: birocraţii le aplică - astfel spus, ei caută să găsească cele mai potrivite mijloace pentru a le realiza. Această concepţie poate fi aplicată integral binomului producător/ beneficiar de intelligence. Structurile de informaţii îşi ghidează misiunile pentru a întemeia luarea deciziilor de necesitate naţională funcţie de ghidajul factorului decizional, iar acestei responsabilităţi i se alătură nevoia de informaţie specializată, pe probleme particulare.


Finalitatea demersului de informare poate fi: 

· de alimentare a propriului sistem, prin completarea permanentă a bazelor de date, prin identificarea de noi nevoi de informare şi oferirea de feed-back acelor structuri care au cules informaţia;

· de a oferi un suport pentru decidenţii politici sau pentru alte persoane abilitate să ia măsuri în domeniile cu aplicabilitate la siguranţa naţională;

· de a creşte valoarea indicatorilor de siguranţă naţională, prin furnizarea de securitate acţionând atât preventiv, cât şi ofensiv, prin iniţiative de natură a descuraja desfăşurarea de acţiuni împotriva siguranţei naţionale, precum şi de a influenţa în direcţia consolidării acesteia;

· de a încadra legal şi de a sesiza organele de cercetare penală, în cazul în care sunt întrunite elementele unei infracţiuni;

· de a colabora în interiorul propriei comunităţi informative prin informarea tuturor componentelor acesteia, conform prevederilor legale şi prevederilor încheiate;

· de a informa alte structuri instituţionale, în componenţa cărora intră anumite acţiuni care nu sunt de natură a „ameninţa” siguranţa naţională, dar care încalcă alte legi conexe (informarea diferitelor direcţii din cadrul Ministerului de Interne; Oficiul Naţional pentru Prevenirea şi Combaterea Spălării Banilor sau Agenţia Naţională de Control al Exporturilor Strategice şi al Interzicerii Armelor Chimice).


Informarea nu reuşeşte să răspundă întotdeauna şi integral nevoilor de a şti. În calea perfectei valorificări există bariere inerente naturii umane, probleme tehnice, limite ale configuraţiei organizaţionale sau chiar conjuncturi nefaste. Ele pot origina atât în stadiul de culegere a informaţiilor, cât şi la nivelul celor care prelucrează materialul informativ brut şi elaborează produsele de informare, dar şi în afara agenţiei, la destinatarul  efortului de intelligence.


Relaţia dintre cei care produc şi cei care folosesc informaţia relevantă în domeniul siguranţei naţionale nu se constituie într-un mecanism funcţional, deşi conceptul aceasta ar deţine toate atributele necesare unei funcţionări normale.


În perspectiva clasică se consideră că serviciile ar trebui să rămână separate de decidenţi pentru a preveni orice denaturare a produsului informativ prelucrat. Pentru tradiţionalişti, intruziunea decidenţilor în orientarea informării este considerată a prezenta riscul de politizare atât a produselor informative, cât şi a lucrătorilor din serviciile speciale. În loc să privească „intelligence-ul” drept un „ingredient vital, dinamic şi interactiv”, susţinătorii acestei perspective îl văd ca „neutru şi apolitic”. Sherman Kent, un influent exponent al abordării clasice, sublinia caracterul pur funcţional al serviciilor de informaţii. Prin urmare, problema majoră este a asigura in-put de la decidenţii politici fără a crea o relaţie prea strânsă cu judecăţile preconcepute sau solicitările politice ale acestora.

Extrem de utilă este definirea clară de către factorii de resort a standardelor de performanţă profesională atât pentru producătorii de intelligence cât şi pentru beneficiari. Aşteptările greşite conduc la sub-utilizare. Oamenii din structurile de informaţii sunt afectaţi de hiper-criticism, mai ales când este nejustificat, iar reacţia firească este să încerce să-l minimizeze. O modalitate în totalitate disfuncţională este de a furniza beneficiarilor doar ceea ce se percepe că decidenţii ar dori să afle. 


Guvernarea reprezentată de întregul ansamblu decizional trebuie să precizeze care sunt standardele pe care comunitatea informativă trebuie să se străduiască a le atinge. Un punct de plecare folositor în această încercare derivă din soluţionarea dilemei: primează traducerea, de către factorii de decizie, a nevoilor naţiunii în misiuni de informare, ori percepţia lucrătorilor asupra a ceea ce ar trebui să dorească să ştie decidenţii?

Translatarea nevoilor de la consumatori în sarcini ale producătorilor iniţiază procesul cunoscut sub numele de flux sau ciclu informativ. Activităţile subsumate fluxului informaţional presupun o continuă interacţiune, datorită nevoilor de a informa în timp cât mai aproape de cel real. O ipostază este reprezentată de contextul în care beneficiarii nu au timp să articuleze coerent şi cu precizie cereri pentru a orienta derularea fazelor de obţinere şi analiză a informaţiilor. Prin urmare chiar managerii structurilor de intelligence se vor găsi în situaţia de a hotărî lista de priorităţi - nevoi, cereri, direcţii - oferind beneficiarilor informaţiile de care au nevoie, dar care nu au fost cerute în mod expres.

O constantă a binomului producător/beneficiar de intelligence o reprezintă tensiunea dinamică dintre preferinţele intuitive ale managerilor structurilor informative şi ale oficialilor, mai ales ale celor care trebuie să planifice şi să aprobe bugetul instituţiilor de intelligence: în timp ce liderii politici preferă costurile cele mai mici şi soluţiile simple, profesioniştii vor avea nevoie de mai multe resurse cantitative şi calitative pentru a fi capabili să furnizeze produse de intelligence de valoare.


În sensul ameliorării acestei situaţii se pot materializa o serie de măsuri precum:

· organizarea sistematică de întâlniri, conferinţe, sau chiar cursuri intensive, care să edifice beneficiarii în privinţa structurii, capacităţii şi limitelor serviciilor de informaţii;

· desemnarea unor angajaţi ai serviciilor de informaţii care să asigure interfaţa dintre servicii şi beneficiarii şi care să servească la clarificarea necesităţilor şi problemelor ambelor părţi;

· colaborarea cu mediul academic care să aibă rolul (graţie prestigiul de care se bucură) de a creşte încrederea factorilor implicaţi în acest proces.


Analiza - sinteza, ca stadiu în care informaţiile primare sunt coroborate, evaluate, relaţionate, integrate, prelucrate pentru a deveni de înţeles reprezintă o verigă critică atât pentru managerii serviciilor şi factorii de decizie, cât şi pentru cei care culeg şi oferă informaţia primară şi cei care o integrează în tablouri comprehensive mai ample. Doar identificarea corectă a nişei de analiză face ca produsul de informare să se potrivească nevoilor consumatorului. Din păcate, se întâmplă ca analiştii să scrie rapoartele pe care doar ei le consideră importante, indiferent dacă decidenţii le folosesc sau nu.

Cei care lucrează în serviciile de siguranţă naţională sunt descurajaţi când nu se ţine cont de informaţiile şi avertismentele lor, în contrapartidă, factorul politic tinde să ignore orice material ce nu poate fi folosit imediat, sau care îi recomandă (prea tranşant pentru orgoliul său) ce decizii să ia.


Structurile informative şi dimensiunea politică presupun culturi diferite iar conexarea lor este delicată. Cei dintâi au sarcina de a face să se înţeleagă  importanţa reală a unor chestiuni, cu privire la care decizia rămâne eminamente la ceilalţi. Atunci când informările şi analizele contrazic perspectiva sau dorinţele unui om politic, este probabil ca acesta să devină neinteresat, să le ignore sau să fie ostil celor care au emis asemenea „false diagnoze”. O asemenea atitudine se explică şi prin faptul că, în orice stat democratic, politicienii trebuie să-şi calibreze deciziile şi mesajele astfel încât să nu-şi dezamăgească electoratul.

Pe lângă schimbările interne pe care le-au traversat pentru a răspunde noilor ameninţări, serviciile de informaţii trebuie să facă faţă şi modificării cerinţelor privind controlul extern al activităţii desfăşurate în sectorul public. Multe dintre mecanismele rezultate, cum ar fi controlul parlamentar şi juridic au fost benefice - secretizarea inutilă a fost înlăturată, iar serviciile de informaţii şi de securitate au căpătat din ce în ce mai mult sprijin public şi politic, fiind văzute drept instituţii legitime şi competente care acţionează în litera legii şi în funcţie de priorităţile stabilite de un regim ales democratic,
datele conţinute în tabelul de mai jos fiind relevante.
	Rezultate ale sondajelor de opinie privind încrederea în serviciile de informaţii


	Sondaj

• anul 2010 - "După 20 de ani - Percepţii şi atitudini la adresa democraţiei în România", realizat de CCSB pe un eşantion de 1.017 persoane. Eroarea cercetării este de ± 3,1%
.

• anul 2011 - realizat de CCSB pe un eşantion de 1,019 persoane. Eroarea maximă la un nivel de încredere de 95%, este de ± 3,1%
.

• anul 2012 - realizat de IRES pe un eşantion  reprezentativ de 1.446 de persoane, cu o marjă de eroare de ± 2,6%
. 
• iunie 2013 - realizat de INSCOP pe baza unui chestionar aplicat de operatorii de interviu la domiciliul respondenţilor. Chestionarele au fost aplicate în 37 de judeţe şi Municipiul Bucureşti, într-un total de 74 de localităţi
.
• septembrie 2013 - realizat de INSCOP prin aceeaşi metodă
.

Cei care înfăptuiesc politica nu sunt persoane naive sau ignorante dar angajarea lor doctrinară îi predispune uneori la ignorarea unor stări de fapt, perspectiva lor asupra lucrurilor fiind dominată de consideraţii politice pe termen scurt. Nevoia de a fi pregătit pentru evenimente, dintre care multe nu se vor petrece, este unul din punctele în care îndeplinirea politicii naţionale se deosebeşte de luarea deciziilor în sectorul privat.
 Producătorii de business intelligence se concentrează asupra unui număr limitat de factori - tehnologii, preţ, strategiile competitorilor, etc., în timp ce angajaţii serviciilor de informaţii nu mai pot stabili categorii privilegiate de riscuri în contextul globalizării, fiind nevoiţi să se adapteze într-un ritm accelerat la noile fenomene şi noile forme de manifestare a posibilelor pericole.

Indiferent de forma de control, există o problemă fundamentală: cum poate fi convins publicul larg (inclusiv puterea legislativă şi mass-media) că instituţiilor importante li s-a permis accesul la informaţiile de care au nevoie pentru a-şi exercita atribuţiile, că acestea şi-au îndeplinit misiunea eficient şi că au raportat cele descoperite sincer şi pe deplin. Dificultatea caracteristică activităţii de control asupra serviciilor de informaţii constă în faptul că cei care o exercită trebuie să opereze, pentru a fi eficienţi, în interiorul a ceea ce se numeşte „cercul secretelor”, însă trebuie să realizeze rapoarte nesecrete pentru uzul public, pe baza celor aflate.
 


Culegerea informaţiilor trebuie să fie orientată în vederea atingerii eficienţei şi eficacităţii, de aici necesitatea existenţei unor solicitări şi priorităţi din exterior, generate fie centralizat, la nivel naţional (cum se întâmplă în Regatul Unit), fie de către ministere (cum este cazul Franţei).


Date fiind cerinţele de informare din mediul decizional axate, pe de o parte, pe intelligence de acţiune (acţional), respectiv analize tactice necesare luării unor decizii punctuale în varii domenii şi, pe de altă parte, pe intelligence-ul strategic ca urmare a evoluţiilor complexe din mediul de securitate, în cadrul procesului de reformă a analizei informaţiilor trebuie să fie acordată o greutate similară celor două tipuri de analiză tactică şi strategică. Terminologia clasică poate induce în eroare la o primă vedere: intelligence-ul ca produs al analizei este inerent acţional, prin natura sa, diferenţa constând între a alege un curs de acţiune clar, punctual, sau la nivel strategic, a putea, pe baza evaluărilor furnizate, să determini avantajele şi dezavantajele unei anumite politici a statului, riscurile asumate şi modul în care acea politică are impact asupra securităţii naţionale.


Se susţine  adesea că autorităţile trebuie să asculte opininiile cadrelor universitare şi ale altor experţi pe politică externă, din afara mediului guvernamental, pentru a identifica mai bine ameninţările emergente. În acest sens se pot da exemple ale anumitor experţi care au avut percepţii „corecte” asupra unor probleme înaintea guvernului - anticipând, de exemplu, sfârşitul Războiului Rece sau observând creşterea în amploare a extremismului islamic. Se spune uneori că experţii externi, care nu sunt supuşi constrângerilor impuse de guvern şi care se concentrează mai mulţi ani pe o singură problematică, înţeleg mai bine aspecte complexe ce ţin de politica externă decât diplomaţii sau ofiţerii de informaţii.


Dar cei din mediul academic şi experţii neguvernamentali fac zilnic sute de previziuni care deseori se bat cap în cap - şi doar uneori se adeveresc. Ceea ce contează pentru un guvern care are la dispoziţie resurse limitate nu este să audă tot mai multe persoane care anticipează o gamă din ce în ce mai largă de ameninţări. În schimb, trebuie găsite modalităţi de evaluare a numeroaselor ameninţări care sunt deja acceptate, de filtrare a afirmaţiilor mai fanteziste, de prezentare credibilă în faţa autorităţilor a motivelor serioase de îngrijorare, şi de recomandare a unei acţiuni fezabile, realiste din punct de vedere politic, atunci când semnalele sunt încă slabe. Aceste măsuri necesită o combinaţie între activitatea academică, din sectorul privat şi cea guvernamentală şi nu trebuie să pretindem că un tip de examinare este mai bună sau mai slabă decât cealaltă.


O modalitate de a ajunge la acest deziderat este ca experţii şi cadrele universitare să îşi poată stabili propriile cerinţe privind activitatea de informaţii. (...) Aceasta reprezintă o metodă importantă de identificare a principalelor necunoscute cunoscute şi garantează faptul că serviciile de informaţii şi de securitate au în vedere cele mai importante chestiuni pentru guvern şi nu îşi urmăresc propriile agende de activitate.

VII. CONCLUZII

Într-un stat de drept, rolul primordial al serviciilor de informaţii este de a furniza factorilor de conducere a statului toate informaţiile necesare, pe baza cărora aceştia să poată lua deciziile optime în domeniul securităţii naţionale în privinţa formulării direcţiilor de politică internă şi externă, a politicilor economice, sociale, apărare şi securitate. Însă, problema relaţiei serviciilor de informaţii cu factorul decizional este una extrem de complicată, întrucât distanţa sau apropierea dintre politicieni şi serviciile secrete afectează întregul ciclu informaţional - planificare, colectare, analiză şi diseminare. Direcţionarea venită dinspre factorul politic trebuie să reprezinte fundamentul şi catalizatorul activităţii de informaţii.


Rolul decidenţilor politici este „să asigure o politică de securitate care va aloca resursele pentru realizarea acelei stări de securitate colective, prin evitarea celor două capcane, a falsei securităţi şi a obsesiei.”
 Dacă nu se realizează o coordonare eficientă a activităţii de intelligence, şansele ca resursele informaţionale să fie greşit direcţionate sau irosite cresc.

Numeroase studii asupra activităţii de informaţii atenţionează cu privire la riscurile politizării serviciilor secrete cauzate de tendinţa politicienilor de a folosi informaţia în susţinerea propriilor interese politice.


Informaţia înseamnă putere, dar impune şi responsabilitate în ceea ce priveşte utilizarea acesteia. Aceasta revine beneficiarilor legali care provin din mediul politic, întrucât responsabilitatea serviciilor secrete este de a aduce informaţii, iar cea a decidenţilor politici este de a o folosi cum se cuvine, în interesul naţiunii.


Un serviciu de informaţii eficient este unul independent politic, care serveşte interesele societăţii şi care este evaluat în termeni de rezultate şi profesionalism. (...)


Expresia eficienţei sectorului de securitate naţională este dată de raportul dintre nivelul de securitate şi drepturile şi libertăţile individuale al căror exerciţiu se restrânge temporar.


Controlul şi supravegherea civilă asupra serviciilor de informaţii nu trebuie văzute simplist, la modul că acestea trebuie să execute ordinele unui anumit politician, ci ca un mecanism complex, constituit dintr-un set de norme în care clasa politică are legitimitatea, obţinută prin delegare de către popor, de a stabili priorităţile şi misiunile şi de evalua activitatea sistemului de securitate, neintervenind în modul specific de realizare a acesteia, care are un caracter preponderent secret.


În ceea ce priveşte supravegherea parlamentară asupra activităţii de informaţii, este necesar ca cei care o exercită, respectiv membrii comisiilor abilitate din cele două Camere ale Parlamentului, să fie şi cei care elaborează sau modifică legile de funcţionare a serviciilor de informaţii. Aceasta, întrucât parlamentarii, prin specificul activităţii comisiilor din care fac parte, pot evalua activitatea desfăşurată de aceste structuri şi pot identifica ceea ce trebuie schimbat pentru a creşte eficienţa componentelor întregului flux al activităţii de informaţii.

Creşterea eficienţei sectorului de securitate naţională este determinată şi de un control eficient, flexibil şi proactiv asupra serviciilor de informaţii. Identificarea unor soluţii legislative adecvate, dar şi contribuţia societăţii civile vor creşte nivelul de transparenţă instituţională, dar şi cel al percepţiei populaţiei asupra gradului de securitate individuală.

